नवजोत कौर ने कहा- आर्मी वाले चोर हैं पर्रिकर से मिली थी तब उन्होंने ऐसा कहा था

अमृतसर (सतीश शर्मा). पंजाब के कैबिनेट मंत्री नवजोत सिंह सिद्धू की पत्नी डॉ. नवजोत कौर सिद्धू ने भारतीय फाैज को लेकर विवादित बयान दिया। अमृतसर पूर्व में लोकसभा सीट से कांग्रेस प्रत्याशी गुरजीत औजला के प्रचार के दौरान उन्होंने यह बात कही।

यहां के वल्ला इलाके के श्मशानघाट में एकत्रित लोगों से कौर ने कहा, ‘मैंने इस श्मशानघाट की डेवलपमेंट करवाने के लिए पैसे दिए थे लेकिन आर्मी वालों ने दीवारें गिरा दीं और काम रुकवा दिया। इसे लेकर मैं तत्कालीन डिफेंस मिनिस्टर और दिवंगत भाजपा नेता मनोहर पर्रिकर से 10 बार मिली थी। तब पर्रिकर ने कहा था कि मैडम ये आर्मी वाले ही चोर हैं।’

यही नहीं, कौर ने बताया कि उन्होंने श्मशानघाट के विकास के लिए 12 लाख रुपए दिए थे। लेकिन कई बार दीवारें तोड़ दी गईं। आर्मी वालों ने काम रुकवा दिया। उन्होंने कहा कि पर्रिकर से मिलकर वहां रह रहे लोगों का हवाला देते हुए उनसे काम नहीं रोकने को कहा था।

उन्होंने कहा, \'पर्रिकर की पीठ सुनती है, वो बेचारा दुनिया में नहीं रहा। आर्मी की सारी टीम सामने बिठाई थी। वो कह रहे थे- पंजाब सरकार झूठी है, हमारा पहले भी 500 एकड़ उन्होंने मार लिया। अब हम इन्हें कुछ भी नहीं देना चाहते। वैसे वो सौ एकड़ जगह दे देने पर आर्मी डंप को शिफ्ट करने के लिए कह रहे थे। मैंने भी कहा था, पर बादल साहब ने जमीन नहीं दी।’



डंप के आसपास 1 हजार गज में निर्माण कार्य बैन :

मंत्री नवजोत सिंह सिद्धू के निर्वाचन क्षेत्र अमृतसर ईस्ट विधानसभा के वल्ला में आर्मी का ये असलहा डंप 1965 में बना था। डंप के आसपास के एक हजार गज एरिया में कंस्ट्रक्शन प्रतिबंधित है। इस प्रतिबंध का उल्लंघन कर अगर कोई निर्माण करता है तो उसके खिलाफ मुकदमा दाखिल किया जाता है।